**Volkswagen Passat B5** on Volkswagenin Passat-mallin neljäs sukupolvi, jota valmistettiin vuosina 1996–2005. Se pohjautuu nimensä mukaisesti B5-pohjalevyyn, joka oli käytössä myös Audi A4:ssä ja Škoda Superbissa, joiden kanssa Passat jakoi suurimman osan tekniikastaan.

Volkswagen Passat (1996–2005)
-----------------------------

Neljännen sukupolven Volkswagen Passat esiteltiin syksyllä 1996. Se oli seitsemän senttimetriä edeltäjäänsä pidempi, mutta pitkittäin sijoitettu moottori vei tilaa ja kaareva kattolinja rajoitti takaistuimen pääntiloja. Suurten ulkomittojensa ansiosta Passat oli kuitenkin yksi luokkansa tilavimmista automalleista. Ilmanvastuskerroin oli erittäin alhainen 0,27. Passat oli laadukkaasti viimeistelty ja ominaisuuksiltaan korkeatasoinen, joiltain osin jopa kehittyneempi kuin Audi A4.

Vuoden 1997 Euro NCAP -kolaritestistä Passat sai tulokseksi kolme tähteä.

Passatin tekniikka oli suurilta osin peräisin muista konsernin malleista. Etujousitus viistotukineen oli Audi A4:stä, takana oli perinteinen yhdystukiakselisto. Pienemmät bensiinimoottorit 1,6 (100 hv), 1,8 (125 hv) ja 1,8 T (150 hv) tulivat Audin tehtaalta. Seuraavana oli 2,3 VR5 (150 hv), jota ei tuotu lainkaan Suomeen. Tehokkaimpana bensiinimoottorina oli 2,8 V6 30V (193 hv), jonka sai ainoastaan nelivetoisena. Dieselvaihtoehtona oli 1,9 TDI (90/110 hv). Automaattivaihteisto oli viisiportainen 150-hevosvoimaisessa ja sitä suuremmissa.

Perusmalli Firstlinessa oli vakiovarusteina kaksi turvatyynyä, ABS-jarrut, lämmitettävät sähköpeilit, ohjauspyörän korkeuden ja etäisyyden säätö, sähköikkunat edessä ja lukuvalot. Takaistuimella oli keskikyynärnoja, paitsi jos keskipaikan kolmipisteturvavyö ja pääntuki oli valittu lisävarusteina. Sivuturvatyynyt olivat vakiona 1,6-litraista ja dieseliä lukuun ottamatta. V6-mallissa oli korinväriset kylkilistat ja tummennetut ajovalot, muttei keskikyynärnojaa.

Volkswagen Passat B5 Variant
Comfortlinessa oli lisäksi plyysiverhoilu, matkustajan istuimen korkeussäätö, sähköikkunat takana, etuistuinten ristiseläntuen säätö, mukitelineet takana ja keskikyynärnoja edessä.

Lievästi urheilullisessa Trendlinessa oli lisäksi urheiluistuimet, nahkaverhoiltu ohjauspyörä ja kojelaudan alumiinikoristeet.

Malliston huipulla oli Highline, johon sisältyi Comfortlinen lisäksi alcantara-nahka-verhoilu, urheiluistuimet, nahkaverhoiltu ohjauspyörä ja kojelaudan puu- tai alumiinikoristus.

Syksyllä 1997 esiteltiin farmarimalli Variant, jonka kulmikas muotoilu mahdollisti suuret tavaratilat. Tavaratilan suuruus oli 495 litraa perusasennossa ja laajennettuna 1 600 litraa.

Merkittävä moottoriuudistus vuoden 1998 lopussa oli 1,9-litrainen pumppusuutin-TDI, joka oli 115-hevosvoimainen. 285 newtonmetrin vääntö oli 21 prosenttia suurempi kuin vanhassa 110 hevosvoiman TDI:ssä. Suomessa moottori tuli tarjolle syksyllä 1999.

Alkuvuodesta 1999 markkinoille tuli myös 2,5 V6 TDI, jossa oli tehoa 150 hevosvoimaa. Kyseisen moottorin kulutus oli tehoon nähden melko suuri ja myös teknisiä ongelmia esiintyi pienempiä moottoreita enemmän.

Facelift-mallin Volkswagen Passat B5.
Facelift-mallin Volkswagen Passat Variant.
Loppuvuodesta 2000 esiteltiin uudistuneet Passat-mallit. Kuudennes osista oli uusittu valmistajan mukaan. Korin vääntöjäykkyys oli 10 prosenttia korkeampi ja raideleveys kasvoi 15 millimetrillä. Jarrulevyjen kokoa kasvatettiin ja jousitukseen tehtiin muutoksia, jolloin siitä tuli hieman aiempaa pehmeämpi. Suurimmat ulkonäölliset muutokset kohdistuivat keulaan: etusäleikkö ja puskuri olivat uudenmalliset ja ajovalot kirkaslasiset. Myös takavalot olivat uudet. Sisätilojen näkyvin uudistus oli kromikehyksinen mittaristo.

Uudistettu Passat ylsi neljään tähteen Euro NCAP -kolaritestissä vuonna 2001.

Uusi moottori oli kahdeksanventtiilinen 2,0-litrainen (115 hv), joka korvasi 125-hevosvoimaisen 1,8-litraisen. 2,3 VR5 sai neliventtiilikannen ja sen teho nousi 170 hevosvoimaan. Uudistetun 1,6-litraisen teho oli kaksi hevosvoimaa aiempaa suurempi. Molemmat uudet 1,9-litraiset dieselit olivat uusia versioita pumppusuutinmoottorista. Tehovaihtoehdot olivat 100 ja 130 hevosvoimaa. Kummassakin moottorissa oli muuttuvasiipiset ahtimet. Tehokkaamman sai kuusivaihteisena, samoin kuin 2,8 V6:n.

Firstlinessa oli nyt vakiona neljä turvatyynyä ja kauko-ohjattu keskuslukitus. Suomeen tuotavissa autoissa oli myös vakiona tekniikkapaketti, johon kuului ajotietokone, ulkolämpömittari ja varashälytin. Verhoilukankaat olivat uudet ja aikaisempaa korkeatasoisemmat.

Comfortlinessa uutta oli säilytystaskut etuistuinten selkänojissa. Trendline ja Highline olivat suunnilleen ennallaan.

Volkswagen Passat W8
Keväällä 2001 esiteltiin Passat W8, jonka 4,0-litraisessa moottorissa oli tehoa 275 hevosvoimaa. Malli oli aina nelivetoinen ja jousitus oli muita malleja jäykempi. Varusteluun sisältyi 17 tuuman kevytmetallivanteet, sisustuksen pähkinäpuukoristeet, osittain nahkaverhoillut istuimet, ESP, automaatti-ilmastointi, bi-xenon-ajovalot sekä kromikoristeita sisällä ja ulkona.

Ilmastointi ja ESP tulivat Suomessa vakiovarusteiksi kaikkiin malleihin vuoden 2002 huhtikuussa.

Vuodelle 2002 tulivat V6 TDI:n 180-hevosvoimainen versio ja 20-venttiilinen 2,0-litrainen (130 hv), joita ei kumpaakaan tuotu Suomeen, kuten ei myöskään syksyllä 2003 esiteltyä 2,0 TDI:tä (136 hv), jossa oli hiukkassuodatin. Pienempitehoisen V6 TDI:n tehoa nostettiin 163 hevosvoimaan vuonna 2003. Vuosimallissa 2004 oli matkustajan turvatyynyn poiskytkentä.

Vuoden 2005 alussa tarjolle tuli Pro-paketti, joka sisälsi kevytmetallivanteet, automaatti-ilmastoinnin, Delta-radio/CD-soittimen, metallivärin ja Firstlinea lukuun ottamatta pähkinäpuukoristuksen.

Lähteet
-------

1. ↑  Caspers, Markus: "Hartmut Warkuß", *Designing Motion: Automotive Designers 1890 to 1990*, s. 185. Birkhäuser, 2017. ISBN 978-3-0356-0784-0. Teoksen verkkoversio (viitattu 11.11.2018). (englanniksi)
2. 1 2 3 4 5 6 7 8 9 10 11 12 13 14 15 16 17  Volkswagen Passat (1996–2005) Ajovalo.net. Viitattu 19.4.2018.
3. ↑  Volkswagen Passat 1997 Euro NCAP. Viitattu 19.3.2016. (englanniksi)
4. ↑  Volkswagen Passat 2001 Euro NCAP. Viitattu 19.3.2016. (englanniksi)

Aiheesta muualla
----------------

* Kuvia tai muita tiedostoja aiheesta **Volkswagen Passat (B5)** Wikimedia Commonsissa